‘મજૂરની જેમ મહેનત કરો પણ અમીરની જેમ જીવો!’ અમીરની જેમ જીવવાનો અર્થ ઉડાઉપણે કે શ્રીમંતના વૈભવથી જીવવાનો નથી, પણ જે રીતે એક સારો રાજા કે ઉમરાવ મહેલમાં કે વનવાસમાં સાદાઈથી પણ ગૌરવથી જીવે એ રીતે જીવવામાં છે. આજે સામ્યવાદની વાત જૂનવાણી લાગવા માંડી છે, કેમ કે ખુદ રશિયામાં પણ એવાં જબરદસ્ત પરિવર્તનો આવ્યાં છે કે ઘણા બધા લોકો માને છે કે મૂડીવાદને કબર ભેગો કરવા નીકળેલો સામ્યવાદ પોતે જ કબરમાં પોઢી રહ્યો છે! લોકશાહી એક આદર્શ રાજવ્યવસ્થા છે, પણ તેમાં પણ માનવી માનવીની સમાનતા, શ્રમનું ગૌરવ, મૂડી અને મજૂરીની સંવાદિતા વગેરે પાયાની વાતો તો હોવી જોઈશે, નહીંતર આવો ‘મૂડીવાદ’ પણ લોકશાહીનું મહોરું પહેરીને લાંબું ચાલી નહીં શકે.